Francuski recepti za marsovsku kuhinju
Na puti za Mars astronauti će nositi sa sobom zalihe, ali će delimično morati da se oslone na hranu koju će uzgajati usput. Recepti su 
Kada astronauti budu krenuli u istraživanje Marsa biće to dugo i daleko putovanje - znatno duže od dosadašnjih poseta mesecu, a mnogo dalje od medjunarodne stanice u orbiti oko zemlje. Astronauti će, naravno, nositi sa sobom zalihe, ali će delimično morati da se oslone na hranu koju će uzgajati usput ili u svojoj bazi na Marsu. Iako su pripreme za slanje posade na crvenu planetu još u fazi planiranja, Evropska agencija za svemirska istraživanja - ESA - naručila je od grupe francuskih kuvara recepte za tu buduću misiju, zasnovane na devet osnovnih sastojaka koji će moći da se uzgajaju na Marsu. Uslov je bio da na te sastojke otpada bi 40% sadržine, dok bi ostalih 60% sačinjavali sastojci doneti sa zemlje. Smatra se da bi astronauti na Marsu mogli da uzgajaju pirinač, luk, paradajz, soju, krompir, zelenu salatu, spanać, žito i spirulinu - plavo-zelenu algu veoma bogatu proteinima, kalcijumom, ugljenim hidratima, mastima i raznim vitaminima. Upotreba soli bila je strogo ograničena, dok su ograničenja za šećer i masnoće bila nešto blaža. Kuvari su smislili 11 recepata, a oni koji su probali jela tvrde da su izvanrednog ukusa. Naročito su im se svideli njoki od spiruline, marsovski hleb sa zelenim džemom od paradajza i lisnate pogačice od krompira i paradajza. Na žalost, Evropska svemirska agencija nije se setila da da navede bar jedan od recepata, kako bismo mogli da ga probamo i mi, obični zemaljci.